NÁRODNÁ RADA SLOVENSKEJ REPUBLIKY

V. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**NÁVRH**

**Z á k o n**

**z** ........................,

ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov a o doplnení zákona Slovenskej národnej rady č. 369/1990 Zb. o obecnom zriadení v znení neskorších predpisov

Národná rada Slovenskej republiky sa uzniesla na tomto zákone:

# Čl. I

Zákon č. 171/2005 Z. z. o hazardných hrách a o zmene a doplnení niektorých zákonov v znení zákona č. 659/2007 Z. z., zákona č. 70/2008 Z. z., zákona č. 478/2009 Z. z., zákona č. 479/2009 Z. z., zákona č. 84/2010 Z. z., zákona č. 374/2010 Z. z. a zákona č. 514/2010 Z. z. sa mení a dopĺňa takto:

**1.** V § 2 písm. o) sa slová „byť umiestnená v oddelených priestoroch“ nahrádzajú slovami „mať samostatný vchod, samostatné prevádzkové hodiny a musí byť nepriechodne oddelená od inej prevádzky“.

**2.** V § 21 sa odsek 7 dopĺňa písmenom d), ktoré znie:

„d) platný súhlas obecného zastupiteľstva alebo miestneho zastupiteľstva so zriadením herne v obci alebo v mestskej časti.11d).“

Poznámka pod čiarou k odkazu 11d znie:

„11d) § 11 ods. 4 písm. q) zákona Slovenskej národnej rady č. 369/1990 Zb. o obecnom zriadení v znení zákona č..../2011 Z.z.“.

**3.** V § 35 ods. 9 sa za slovo „umiestnený“ vkladajú slová „na viditeľnom mieste“.

**4.** § 38 znie:

„§ 38

(1) Ak sa hazardná hra prevádzkuje v herni, prevádzkovateľ hazardnej hry musí vyhotoviť prevádzkové pravidlá herne, ktoré obsahujú najmä

a) prevádzkový čas herne,

b) práva a povinnosti hráčov,

c) práva a povinnosti stáleho dozoru herne,

d) označenie stáleho dozoru herne.

(2) Prevádzkovateľ hazardnej hry musí prevádzkové pravidlá herne umiestniť na viditeľnom mieste v herni.

(3) Ak o to písomne požiada osoba, ktorej bola diagnostikovaná choroba patologického hráčstva18c) alebo jej blízka osoba18d), prevádzkovateľ herne je povinný odmietnuť takejto osobe prístup do herne.“.

Poznámky pod čiarou k odkazom 18c a 18d znejú:

„18c) Kód F63.0 prílohy č. 1 k zákonu č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov.

18d) § 116 a 117 Občianskeho zákonníka.“.

**5.** V§ 48 ods. 1 písm. e) sa slová „tri sekundy “ nahrádzajú slovami „štyri sekundy; to neplatí pre výherné prístroje prevádzkované v kasíne“.

**6.** V § 48 sa odsek 1 dopĺňa písmenom h), ktoré znie:

„h) čas, ktorý uplynie od vyplatenia výhry do začatia ďalšej hazardnej hry musí byť najmenej 15 sekúnd, to neplatí pre výherné prístroje prevádzkované v kasíne.“.

**7.** § 49 znie:

„§ 49

(1) Výherný prístroj, technické zariadenie obsluhované priamo hráčmi  a videohru možno prevádzkovať iba v herni.

(2) V herni, ktorá nie je kasínom, je zakázané fajčiť a požívať alkoholické nápoje.“.

**8.** Za § 58e sa vkladá § 58f, ktorý vrátane nadpisu znie:

„§ 58f

Prechodné ustanovenia k úpravám účinným od 1. septembra 2011

(1) Prevádzkovatelia hazardných hier prevádzkovaných prostredníctvom výherných prístrojov, prostredníctvom technických zariadení obsluhovaných priamo hráčmi  a prevádzkovatelia videohier sú povinní do 31. marca 2012 zabezpečiť, aby herňa mala samostatný vchod, samostatné prevádzkové hodiny a bola nepriechodne oddelená od inej prevádzky.

(2) Na umiestnenie výherných prístrojov, technických zariadení obsluhovaných priamo hráčmi a videohier, na ktorých prevádzkovanie bola udelená individuálna licencia podľa predpisov účinných do 31. augusta 2011 a ktoré boli umiestnené do 31. augusta 2011, sa počas doby, na ktorú bola udelená individuálna licencia, nevzťahujú obmedzenia podľa § 49 v znení účinnom od 1. septembra 2011.

(3) Prevádzkovatelia hazardných hier prevádzkovaných prostredníctvom výherných prístrojov, s výnimkou výherných prístrojov prevádzkovaných v kasíne, ktorým bolo vydané osvedčenie o výherných prístrojoch podľa § 32 na dobu dlhšiu, než do 31. augusta 2012, sú povinní požiadať o odborné posúdenie výherných prístrojov a najneskôr do 31. augusta 2012 predložiť obci nové osvedčenie o výherných prístrojoch, inak im individuálna licencia zanikne 1. septembra 2012.

(4) Konania o udelení alebo zmene individuálnej licencie, ktoré sa začali a právoplatne neskončili pred 1. septembrom 2011, sa dokončia podľa predpisov účinných do 31. augusta 2011.“.

# Čl. II

Zákon Slovenskej národnej rady č. 369/1990 Zb. o obecnom zriadení v znení zákona Slovenskej národnej rady č. 96/1991 Zb., zákona Slovenskej národnej rady č. 130/1991 Zb., zákona Slovenskej národnej rady č. 421/1991 Zb., zákona Slovenskej národnej rady č. 500/1991 Zb., zákona Slovenskej národnej rady č. 564/1991 Zb., zákona Slovenskej národnej rady č. 11/1992 Zb., zákona Slovenskej národnej rady č. 295/1992 Zb., zákona Národnej rady Slovenskej republiky č. 43/1993 Z.z., zákona Národnej rady Slovenskej republiky č. 252/1994 Z.z., zákona Národnej rady Slovenskej republiky č. 287/1994 Z.z., zákona č. 229/1997 Z.z., zákona č. 225/1998 Z.z., zákona č. 233/1998 Z.z., nálezu Ústavného súdu Slovenskej republiky č. 185/1999 Z.z., zákona č. 389/1999 Z.z., zákona č. 6/2001 Z.z., zákona č. 453/2001 Z.z., zákona č. 205/2002 Z.z., zákona č. 515/2003 Z.z., zákona č. 369/2004 Z.z., zákona č. 535/2004 Z.z., zákona č. 583/2004 Z.z., zákona č. 615/2004 Z.z., zákona č. 757/2004 Z.z., zákona č. 171/2005 Z.z., zákona č. 628/2005 Z.z., zákona č. 267/2006 Z.z., uznesenia Ústavného súdu Slovenskej republiky č. 616/2006 Z.z., zákona č. 330/2007 Z.z., zákona č. 334/2007 Z.z., zákona č. 335/2007 Z.z., nálezu Ústavného súdu Slovenskej republiky č. 205/2008 Z.z., zákona č. 384/2008 Z.z., zákona č. 445/2008 Z.z., nálezu Ústavného súdu Slovenskej republiky č. 511/2009 Z.z. a zákona č. 102/2010 Z.z. sa dopĺňa takto:

V § 11 sa odsek 4 dopĺňa písmenom q), ktoré znie:

„q) ustanoviť nariadením, s platnosťou na dva roky odo dňa jeho vydania, súhlas so zriadením herne v obci alebo v mestskej časti.“.

# Čl. III

Tento zákon nadobúda účinnosť 1. septembra 2011.